# 3.1. A prensa

## Glosario

## Prensa

Definición:

  Conxunto de publicacións que teñen coma obxectivo informar.

Exemplo:

  A prensa informou dos últimos acontecementos.

## Xornal

Definición:

  Texto escrito que adoita publicarse diariamente coas novas que están acontecendo na sociedade.

Exemplo:

  Tódalas mañás merco o xornal para saber que está a acontecer no mundo.

# Que é a prensa?

Poderías dicir que ten en común a última copa do mundo de baloncesto, unha nova lei aprobada no Congreso de Deputados e o descubrimento dun novo ser que habita na frondosidade do Amazonas? A resposta é sinxela; o que estas tres cuestións teñen en común é que todas elas poden aparecer na prensa.

Os xornais, as revistas e incluso os blogs dixitais, son coma "fiestras" cara ó exterior que nos permiten coñecer todo o que está a acontecer no mundo e incluso fóra del! Estades a piques de adentrarvos no coñecemento e exploración dese "común xornal" que acostumades ver nos bares, casas e coles e convertervos en auténticos e auténticas xornalistas capaces de estar informados e poder así falar con coñecemento e xustificando as vosas opinións.

Para entender mellor ese concepto de "fiestra" e a súa importancia, imos viaxar no tempo e coñecer a fascinante historia da prensa. A súa orixe remóntase a moitos anos atrás, cando a información era compartida dun xeito moi diferente e non estaba accesible para todo o mundo. Isto acontecía por diversos motivos que tedes escondidos a continuación, pero... poderiades debater a que nos podemos referir con ‘compartida dun xeito moi diferente’ e ‘non estaba accesible para todo o mundo’?

## Audio

audio/mpeg

## A accesibilidade restrinxida

- De boca en boca: a forma máis común de compartir noticias era falando, o que facía que en moitas ocasións a información mudara segundo quen a contaba.
- Mensaxeiros/as: encargábanse de enviar noticias importantes a lugares afastados. Ían a pé, en carro ou cabalo. Imaxina o tempo que lle levaba a unha nova chegar dun punto a outro.
- Anuncios públicos: empregábase cartelaría para as novas importantes. Como a maioría da poboación non sabía ler, en ocasións había xente que se dedicaba a cantalas.
- Manuscritos: para esa pequena parte da poboación que sabía ler (xeralmente reis, nobres ou clero). Como o seu propio nome di, estaban feitos á man, polo que tardaban moito e non se facían máis dunhas poucas copias.

## Audio

audio/mpeg

Coa invención da imprenta (do que falaremos en profundidade máis adiante) isto mudou. Empezou a ser posible a produción en masa (varios exemplares dun mesmo xornal) e con iso, as noticias comezaron a chegar a máis persoas.

Os xornais foron os protagonistas á hora de contar e de de dar a coñecer ao mundo as guerras, descubrimentos, avances científicos e cambios na sociedade. Pero non só iso, en xornais e revistas aparte de noticias, podemos atopar con outro tipo de textos coma entrevistas, reportaxes, columnas de opinións etc. que nos amosan puntos de vista diferentes e nos invitan a reflexionar.

Con este percorrido histórico xa deberíamos ser conscientes da importancia da prensa así como coñecedores de que esta é un medio vivo moi importante que nos permite entender o que acontece preto de nós. Preparádevos! Comeza a vosa aventura, xornalistas.

## Lectura facilitada

Eu vexo que a prensa cóntao todo: deportes, leis, descubrimentos.

Os xornais, revistas e blogs son coma "fiestras". Permítennos saber o que pasa no mundo.

Imos coñecer o xornal e ser xornalistas para estar informados.

A historia da prensa é antiga. Antes, a información era diferente e non chegaba a todos.

Isto pasaba por varios motivos:

- De boca en boca: a información cambiaba moito.

- Mensaxeiros: levaban tempo en chegar as noticias.

- Anuncios públicos: moita xente non sabía ler.

- Manuscritos: facíanse a man, poucas copias e levaban moito tempo.

Coa imprenta, todo cambiou. Puidéronse facer moitas copias e as noticias chegaron a máis xente.

Os xornais contaron guerras, descubrimentos e cambios. Tamén teñen entrevistas, reportaxes e opinións.

A prensa é un medio vivo moi importante para entender o que pasa preto de nós.

Preparádevos! Comeza a vosa aventura, xornalistas.

## Audio

audio/mpeg

# Verdadeiro ou falso?

Despois de ler o texto anterior, responde as seguintes preguntas.

# Pregunta 1

A prensa atopámola unicamente en xornais de papel.

Verdadeiro Falso

# Retroalimentación

Falso

Falso, tal e como sinala o texto as revistas e tamén outros formatos como os semanarios dixitais son considerados prensa.

# Pregunta 2

Antes da invención da imprenta, a información difundíase de diversas maneiras, incluíndo de boca en boca e a través de mensaxeiros.

Verdadeiro Falso

# Retroalimentación

Verdadeiro

# Pregunta 3

A última copa do mundo de baloncesto, unha nova lei e o descubrimento dunha nova especie non poden ser temas tratados pola prensa.

Verdadeiro Falso

# Retroalimentación

Falso

A prensa pode tratar infinidade de temas, incluídos os presentados no enunciado.

# Pregunta 4

A invención da imprenta facilitou a produción de múltiples copias de textos, permitindo que as noticias chegasen a máis xente.

Verdadeiro Falso

# Retroalimentación

Verdadeiro

# Pregunta 5

Coa invención da imprenta, comezou a ser posible a produción en masa de xornais, facendo que as noticias chegasen a máis persoas.

Verdadeiro Falso

# Retroalimentación

Verdadeiro

# Pregunta 6

O texto menciona que ademais de noticias, nos xornais e revistas podemos atopar entrevistas, reportaxes, columnas de opinións etc.

Verdadeiro Falso

# Retroalimentación

Verdadeiro

# Pregunta 7

O texto conclúe que a prensa é un medio estático e pouco variable

Verdadeiro Falso

# Retroalimentación

Falso

Falso. A prensa foi adaptándose aos novos tempos e preséntase en diferentes formatos e estilos.

Páxina 10 de 33

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)